Politikus vra borg wat vrou glo slaan - Howe - Republikein
Friday, May 29th, 13:58:05
Politikus vra borg wat vrou glo slaan
03 January 2020 | Howe
Kenya Kambowe – Die Swapo-raadslid vir die Ndiyona-kiesafdeling, mnr. Eugen Likuwa (49), is die afgelope week in die Rundu-landdroshof borgtog geweier nadat hy sy vrou glo op Kersdag aangerand het en gedreig het om haar te vermoor.
Die formele aansoek om borgtog, wat Likuwa Dinsdag gebring het, duur na verwagting vandag voort.
Landdros Hellen Olaiya het die saak Maandag tot 20 April vir verdere polisieondersoek uitgestel.
Likuwa sal na verwagting ook op dié dag op die klagte teen hom pleit en ’n verhoordatum sal moontlik vasgestel word.
Twee klagte staar hom in die gesig – een van aanranding deur dreigement en een van aanranding met die doel om ernstig te beseer.
Albei die klagte word gelees met die bepalings van die wet op huishoudelike geweld.
Die staat het Maandag borgtog teengestaan omdat oortredings wat met geslagsgegronde geweld verband hou, ernstig is.
Die raadslid het die hof ingelig hy is voornemens om sy eie verdediging te behartig.
Volgens die klagstaat het die voorval omstreeks 20:00 op Kersdag naby die Vashweneka-nedersetting plaasgevind toe Likuwa glo sy vrou se kop teen die grond gedruk het en haar met die vuiste toegetakel het.
’n Aantal Swapo-lede het die hofverrigtinge bygewoon.